སྦ་འཁར་ནི་སྦ་དབྱུག་ལས་གྲུབ་པའི་རྣལ་འབྱོར་བའི་ཕྱག་ཆ་སྟེ།སྦ་ཚིགས་གསུམ་ལྡན་ཞིག་ལ་མར་སྣེ་ལྕགས་ཀྱིས་ཤན་པ་དང༌།ཡར་སྣེར་ཟངས་ཀྱིས་དཀྲིས་པ།དེ་ལ་ལྕགས་ཀྱི་ཨ་ལུང་བཀལ་ཏེ།དར་ཚོན་རྣམ་ལྔས་བརྒྱན་པ་ཞིག་མངོན།དེ་དག་གི་དགོས་པ་ནི།སྦ་ཚིགས་གསུམ་དང་ལྡན་པ་ནི་ཚད་གསུམ་ཟུང་དུ་འབྲེལ་བའི་བརྡ་དང་དེ་བཞིན་ཡར་སྣེར་ཟངས་དཀྲིས་བྱས་པའང་སེམས་ཀྱི་དམར་ཐག་བཅད་པ་ཡིན།ལྕགས་ཀྱི་ཨ་ལུང་བཀལ་བ་ནི་སློབ་ཚོགས་བུ་སློབ་གཅེས་པའི་བརྡ།དར་ཚོན་རྣམ་ལྔས་བརྒྱན་པ་ནི་ཐེག་ཆེན་བསྟན་པ་རྒྱས་པའི་རྟགས་བཅས་ཡིན།གཞན་ཡང་སྔགས་གོས་ནི་ཁ་དོག་མཐིང་ནག་ལ་ཕུ་ཐུང་ཐུར་དུ་དཔྱང་བའི་མཐའ་ཤན་སྟག་གཟིག་གི་པགས་རིས་ཁྲུ་གང་བ་ཙམ་དང༌།རང་ལུས་ལ་གྱོན་ཚེ་པུས་མོའི་ཐད་ཀར་སླེབས་པ་ཙམ་མ་གཏོགས་ཧ་ཅང་རིང་བ་དང་ཐུང་ན་མི་འོས།སྔགས་གཟན་ནི་ཁ་དོག་དཀར་པོའམ་མདོག་གང་ཡང་རུང་བ་ཆོག་སྟེ།གྲུ་བཞི་འདོམ་དོ་ལ་ལྕགས་རི་མཐོ་གང་དང་སོར་བཞི་བྱས་ལ།སྲམ་མམ་གཅན་གཟན་གྱི་ཁ་ཐོ་ཁྲུ་གང་དང་སོར་བཞི་བྱས་པར་བཤད།འོན་ཀྱང་མར་གྱི་རིང་ཐུང་དང་འཕྲེད་ཀྱི་རིང་ཐུང་སྐོར་ལ་དམིགས་བསལ་མ་བཤད་པར་གྲུ་བཞི་འདོམ་དོ་ཞེས་པ་ཇི་ལྟར་འགྲེལ་དགོས་མིན་དཔྱད་པར་སྣང༌།དེ་དག་གི་དེ་ཁོངས་སུ་མ་གཏོགས་པའི་དབང་གོས་དང༌།དབང་བོར།བོར་ན།སྲུང་འཁོར།ལྕགས་ཆ།ཐུབ་ར།ཐོད་ཕྲེང༌།གཡབ་དར་སོགས་ཡོད།འོ་ན་གསང་སྔགས་རྣལ་འབྱོར་བས་དེ་དག་སྐུ་ལ་འཆང་བའི་དགོས་པ་ནི།དབུ་ལ་བརྒྱན་པའི་པྲ་ཕུད་དང་དབུ་རྨོག་སོགས་ཀྱིས་སྔགས་ཀྱི་རྣལ་འབྱོར་བ་ལྟ་བ་དང་འབྲལ་མེད་ཀྱི་ཚུལ་དང༌།པྲོག་ཞུ་རིགས་ལྔས་རྒྱལ་བ་རིགས་ལྔ་མཚོན་ལ་ལྷ་འདྲེ་གདུག་པ་ཅན་འདུལ་བའི་རྟགས་སུ།མི་ལྤགས་ཀྱི་གཡང་གཞི།ཐོད་རློན་གྱི་དོ་ཤལ།ཐོད་སྐམ་གྱི་དབུ་རྒྱན།ཞག་གི་ལྟོ་རིས།ཁྲག་གི་ཐིག་ལེ་བཅས་ཡིན།རང་རྒྱུད་ཀྱི་ཡེ་ཤེས་དྲི་མས་མ་གོས་པའི་བརྡ་རུ་དཔྱང་བུ་དང་སྔགས་གཟན་དཀར་པོ་སོགས་ཡིན།ཟག་བཅས་དང༌།ཟག་མེད་ཀྱི་ཡོན་ཏན་དུ་མས་ཕྱུག་པའི་རྟགས་སུ།ཕྱག་གདུབ་དང་ཞབས་གདུབ།སྙན་ཆ།མགུར་ཆུ།དོ་ཤལ་སོགས་ཀྱིས་མཚོན་པ་གསལ།།